ธปท.แจ้งปิดสาขาแบงก์น้ำท่วมเพิ่ม
ธปท.แจ้งยอดปิดทำการสาขาของธนาคารพาณิชย์ที่ประสบน้ำท่วมล่าสุด 16 แห่ง รวม 436 สาขา และปิดตู้เอทีเอ็มรวม 4,388 เครื่อง
30 ต.ค. 2565

ธปท.แจ้งยอดปิดทำการสาขาของธนาคารพาณิชย์ที่ประสบน้ำท่วมล่าสุด 16 แห่ง รวม 436 สาขา และปิดตู้เอทีเอ็มรวม 4,388 เครื่อง 
ธนาคารแห่งประเทศไทย(ธปท.) รายงานการปิดสาขาของธนาคารพาณิชย์ในระบบ ในพื้นที่น้ำท่วมเป็นการชั่วคราว ในวันที่ 1 พ.ย. นี้ ณ เวลา 12.00 น. พบว่า โดยภาพรวมมีสถานการณ์ใกล้เคียงกับเมื่อวานนี้ โดย ธนาคารมีการขอปิดสาขาทั้งสิ้น 16 แห่ง แบ่งเป็น ธนาคารพาณิชย์ (ธพ.)ขอปิดทำการชั่วคราว 13 แห่ง ธนาคารพาณิชย์เพื่อรายย่อย(ธย.) 2 แห่ง และบริษัทเงินทุน 1 แห่ง รวมแล้วมีการแจ้งปิดสาขารวม 436 สาขา  เพิ่มขึ้นจากเมื่อวาน 8 สาขา โดยสาขาส่วนใหญ่ยังคงเป็นสาขาในกรุงเทพฯและปริมณฑล ที่น้ำท่วมเริ่มขยายพื้นที่ไปเรื่อยๆ
ทั้งนี้ วันนี้มีการปิดสาขาในพื้นที่ 7 จังหวัด ประกอบด้วย ปทุมธานี 155 สาขา กรุงเทพฯ 146 สาขา  นนทบุรี 69 สาขา พระนครศรีอยุธยา 35 สาขา นครปฐม 19 สาขา นครสวรรค์ 10 สาขา และชัยนาท 2 สาขา  อย่างไรก็ดีสถานการณ์น้ำในหลายจังหวัด โดยเฉพาะพระนครศรีอยุธยาและนครสวรรค์มีแนวโน้มดีขึ้นอย่างต่อเนื่อง โดยธนาคารพาณิชย์เริ่มกลับมาเปิดสาขาได้ตามปกติ
สำหรับการปิดตู้เอทีเอ็มของธนาคารพาณิชย์ พบว่า ได้ปิดให้บริการตู้เอทีเอ็มรวม 4,388 เครื่อง เพิ่มขึ้นเล็กน้อยจากเมื่อวาน แบ่งเป็นปิดตู้ในปทุมธานี 1,431 เครื่อง กรุงเทพฯ 1,213 เครื่อง นนทบุรี 734 เครื่อง พระนครศรีอยุธยา 663 เครื่อง นครสวรรค์ 56 เครื่อง และสมุทรปราการ 49 เครื่อง ส่วนที่เหลือกระจายปิดอยู่ในจังหวัดต่างๆ